Det øverste reservoaret i kraftanlegget - *Kölnbrein*.
**Malta-Reisseck vannkraftverk**, også kjent som kraftverksgruppene ***Malta*** og ***Reisseck***, er et system med åtte demninger, et hoved-vannkraftverk i Mölltal (***Rottau vannkraftverk***), fire mindre kraftverk og to ekstra pumpeanlegg, alt beliggende i delstaten Kärnten i det sørlige Østerrike. Nedre reservoar ligger ved elva Möll like før den munner ut i elva Drava (tysk: *Drau*) ovenfor byene Sachsenburg og Spittal. Øvre reservoarer ligger i elveløpet Malta, over byen Gmünd og like ved grensen til delstaten Salzburg i nord.. 

I Reisseck-massivet ligger fem avsides reservoarer i stor høyde. Bildet viser innsjøen *Kleiner Muehldorfer See* på 2 379 moh.
Hele anlegget utgjøres av to pumpekraftverk og et konvensjonelt kraftverk nederst, med en samlet installert vannkraftkapasitet på 1 029 – 1 297 MW, fordelt med en pumpekraft på inntil 406 MW og en turbinkraft på inntil 891 MW. Årsproduksjonen er om lag 1 219 GWh (1,22 TWh). Det er planlagt utbygging av ytterligere 430 MW effekt i et nytt pumpekraftverk *Reisseck II* i årene 2010–14, slik at total pumpeeffekt øker fra 406 til 855 MW og total produksjonseffekt øker til maksimalt 1 449 MW.

Produksjonen nytter smeltevann og er derfor svært sesongbasert med hovedproduksjon om sommeren. Vinterstid og om natten når det er lav etterspørsel, brukes pumpekraften til å pumpe vann opp i midtre og øvre reservoar.

Anleggenes tekniske data
------------------------

Regnet ovenfra består hele anlegget av følgende reservoarer, pumpeverk og kraftverk, som utveksler vann via kanaler og tunneler i fjellet:

Elveløpet Malta
*Malta Oberstufe:*
* Øvre reservoar: Demning: Kölnbrein (Speicher Kölnbrein), 1979. Høyde 200 m, lengde 626 m. Areal 2,55 km². Volum 200 mill. m³. H: 1 902 moh.
* Mellomreservoar: Demning: Galgenbichl (Vorspeicher Galgenbichl), 1978. Høyde 50 m, lengde 115 m. Volum 4,4 mill. m³. H: 1 704 moh.
* Kraftverk: **Galgenbichl** (Kraftstation Galgenbichl), 1978. 2 turbiner. Effekt **120 MW**. Produksjon 76 GWh. H: 1 700 moh.

Elveløpet Gössbach
*Malta Hauptstufe:*
* Demning: Gösskar (Ausgleichsspeicher Gösskar), 1979. Høyde 55 m, lengde 260 m. Volum 1,8 mill. m³. H: 1 704 moh.

Fjellmassivet Reisseck
* Demning: Hochalmsee. Høyde 25 m, lengde 237 m. Volum 4,1 mill. m³. H: 2 379 moh.
* Demning: Radlsee. Høyde 16 m, lengde 212 m. Volum 2,5 mill. m³. H: 2 399 moh.
* Demning: Kleiner Mühldorfer See. Høyde 41 m, lengde 159 m. Volum 2,8 mill. m³. H: 2 379 moh.
* Demning: Grosser Mühldorfer See. Høyde 46 m, lengde 433 m. Volum 7,8 mill. m³. H: 2 365 moh.
* Pumpestasjon: Hattelberg
* Planlagt kraftverk: *Reisseck II*, utbygging 2010-2014. 2 turbiner Effekt *430 MW*.
* Kraftverk: **Kolbnitz**, *Reisseck I* (Kraftstation Kolbnitz), 1958. 3 turbiner. Effekt **138 MW**. Produksjon 298 GWh.

Elveløpet Niklaibach
* Kraftverk: **Niklai** (Zwischenkraftverk Niklai), 1959. Effekt **1,6 MW**. Produksjon 7 GWh.

Elveløpet Möll
*Malta Hauptstufe:*
* Hovedkraftverk: **Rottau** (Kraftstation Rottau). 4 turbiner. Effekt **730 MW**. Produksjon 715 GWh. H: 600 moh.
* Nedre reservoar: Rottau (Ausgleichsbecken Rottau). Volum 0,5 mill. m³. H: 598 moh.
* Demning: Rottau (Wehranlage Rottau), 1979. Høyde 14 m, lengde 30 m. H: 598 moh.

*Malta Unterstufe:*
* Kraftwerk: **Möllbrücke** (Kraftstation Möllbrucke), 1924. 2 turbiner. Effekt **41 MW**. Produksjon 122 GWh.

  

Sum Malta + Reisseck: Effekt 1 029 MW, maksimal produksjon 1 219 GWh.

Historie og betydning
---------------------

Kolbnitz-kraftverkets tre turbiner.
Foto av Rottau kraftverk.
Oppdemmingen av Malta-vassdraget startet på 1930-tallet, og dagens anlegg ble forprosjektert allerede på 1950-tallet. Øvre reservoar Kölnbrein ble geologisk undersøkt fra 1957, og bygget ut i årene 1971–78. Ulike teknologiske og hydrologiske utfordringer førte derimot til at full oppfylling av reservoaret først kunne gjennomføres fra 1993. 

Øvre reservoar har et maksimalt produksjonspotensial på 588 GWh, mens Rottau-kraftverket som er hovedverket i anlegget kan produsere inntil 715 GWh årlig, og Möllbrücke-verket i alt 120 GWh årlig.

Det er betydelig turisme knyttet til anlegget, med hoteller og luftige utsiktspunkt ved de større reservoarene, og tilbud om strikkhopping utfor Kölnbrein-demningen. Øvre reservoar har også vært utnyttet for høydetrening for roere.

Referanser
----------

1. ↑  Altenworth[*død lenke*] - ATCOLD.
2. ↑  Altenworth Arkivert 4. mars 2016 hos Wayback Machine. - ATCOLD.
3. ↑  Altenworth Arkivert 4. mars 2016 hos Wayback Machine. - ATCOLD.
4. ↑  Altenworth Arkivert 4. mars 2016 hos Wayback Machine. - ATCOLD.
5. ↑  Altenworth[*død lenke*] - ATCOLD.
6. ↑  Altenworth Arkivert 4. mars 2016 hos Wayback Machine. - ATCOLD.

Eksterne lenker
---------------

* (en) Powerplants Malta – kategori av bilder, video eller lyd på Commons Rediger på Wikidata

* (en) Maltakraftwerke – galleri av bilder, video eller lyd på Commons Rediger på Wikidata
* Verbund.at[*død lenke*] – presentasjon av selskapets vannkraftverk i Kärnten.
* Verbund.at[*død lenke*] – presentasjon av det planlagte Reisseck II-anlegget.
* Verbund.at[*død lenke*] – informasjon om igangsetting av utbygging av pumpekraftverk Reisseck II.
* Gemeinde Reisseck - informasjon om kraftverkene i kommunen, med bilder.